99% gebruik nie tolnetwerk nie – AlliArgieffoto Slegs 1% van voertuie op die Suid-Afrikaanse padnetwerk maak van tolpaaie in Gauteng gebruik, het Nazir Alli, uitvoerende hoof van Sanral, Donderdag gesê. Alli het aan die e-tolhersieningspaneel in Pretoria gesê 99% van die algehele nasionale kilometers wat afgelê word, gebeur nie op die betrokke padnetwerk nie. David Makhura, premier van Gauteng, het die paneel in Julie saamgestel om die ekonomiese en maatskaplike impak van die Gauteng-hoofwegverbeteringsprojek (GFIP) en die elektroniese tolstelsel om dit te finansier, te ondersoek. Alli het gesê dit sal nie voldoende, regverdig of doeltreffend wees om ŉ petrolheffing in te stel soos teenstanders van die e-tolstelsel vroeër voorgestel het nie. “Gaan ons persone wat nie in Gauteng bly nie, kry om ons te finansier?” wou hy weet. “Gaan dit altyd só wees dat ons op iemand anders moet steun? Is dit die gedrag wat ons wil bevorder? Of gaan ons anders na dinge kyk?” Volgens die projeksies deur die Suid-Afrikaanse Nasionale Padagentskap (Sanral) sal ŉ bykomende R5.87 teen 2023 by die provinsiale petrolheffing gevoeg moet word om padinstandhouding en uitbreiding te finansier.